|  |
| --- |
| **Стандард 1. Структура студијског програма**  Студијски програм садржи елементе утврђене законом (који се детаљно исказују у одговарајућим стандардима) |
| Студијски програм основних академских студија носи назив Пословна економија и има за циљ да студентима пружи могућност за стицање и унапређење знања, развијање креативних способности и специфичних практичних вештина неопходних за обављање послова у области пословне економије.  Основне академске студије на студијском програму Пословна економија су студије првог степена. Исходи учења обухватају потребна напредна академска знања из области пословне економије, вештине, способности и ставове који студентима омогућавају примену у реалном пословном окружењу.  Завршетком студијског програма Пословна економија студент стиче стручни назив – Дипломирани економиста.  За упис на студијски програм основних академских студија Пословна економија могу конкурисати сви кандидати са завршеном средњом школом у четворогодишњем трајању. Кандидати који конкуришу за упис, полажу пријемни испит из два предмета: Економија и Информатика. Пријемни испит обухвата програмске садржаје који су изучавани у средњој школи у четворогодишњем трајању. Избор кандидата за упис у прву годину студија обавља се на основу резултата постигнутог на пријемном испиту и општег успеха у средњој школи (осим за кандидате са положеном општом матуром). Кандидат може освојити највише 100 бодова. Под општим успехом у средњој школи подразумева се збир просечних оцена из свих предмета у свим разредима средње школе, помножен са 2 (два). По овом основу кандидат може стећи највише 40 бодова. Резултат постигнут на пријемном испиту оцењује се од 0 до 60 бодова. Кандидати са завршеном средњом школом и положеном општом матуром се ослобађају полагања пријемног испита, а резултати постигнути на општој матури вреднују се према следећој формули: (*м*-1) х 15, где је *м* просечна оцена добијена на ошптој матури. Право уписа на Високу школу академских студија „Доситеј“ стичу кандидати који су на коначној ранг листи рангирани у оквиру броја утврђеног за упис на студијски програм.  Програм основних академских студија Пословна економија траје четири године, односно осам семестара, након чијег завршетка студент остварује 240 ЕСПБ бодова. Структура програма и режим студија омогућује сваком студенту полагање двадесет и пет обавезних предмета и шест изборних предмета из шест изборних корпи које садрже двоструко већи број предмета у односу на број предмета који се бира.  Прва година студија се састоји од осам обавезних предмета: Микроекономија, Математика за економисте, Предузетништво, Основи менаџмента, Основи маркетинга, Статистика за економисте, Пословна информатика и Енглески пословни језик 1.  Друга годинина студија обухвата осам обавезних предмета: Макроекономија, Рачуноводство, Пословно право, Пословни информациони системи, Менаџмент људских ресурса, Пословне финансије, Операциона истраживања и Енглески пословни језик 2.  Трећа година студија састоји се од осам предмета од којих је пет обавезних (Монетане и јавне финансије, Међународна економија, Финансијска тржишта и институције, Основи одрживог развоја и Енглески пословни језик 3) док су три изборна – Предмет изборног блока 1 (Финансијска и актуарска математика и Управљачко рачуноводство); – Предмет изборног блока 2 (Економија ЕУ и Понашање потрошача); – Предмет изборног блока 3 (Управљање променама и Менаџмент малих и средњих предузећа).    Четврта година студија састоји се од шест предмета од којих су четири обавезна (Стратегијски менаџмент, Анализа биланса и финансијско извештавање, Енглески пословни језик 4 и Управљање пројектима) док су три изборна– Предмет изборног блока 4 (Електронско пословање и Маркетинг истраживање); – Предмет изборног блока 5 (Управљање инвестицијама и Лидерство); – Предмет изборног блока 6 (Управљање квалитетом и Контрола и ревизија).  Саставни део структуре студијског програма чини стручна пракса коју студенти обављају у осмом семестру, у трајању од 90 часова (3 ЕСПБ).  На завршној години студија је предвиђен Завршни рад који обухвата две активности: Предмет завршног рада - Истраживачки рад (2 ЕСПБ) и Завршни рад који подразумева израду и одбрану (5 ЕСПБ).  Листа обавезних и изборних предмета са оквирним садржајем наведена је у Књизи предмета која је доступна на званичној интернет страници Високе школе академских студија „Доситеј“.  Студије се организују као једносеместралне, са укупним оптерећењем студената у оквиру најмање 20-часовне радне недеље чиме укупан фонд активне наставе чини минимално 600 часова у току школске године. Настава се изводи применом монолошке и дијалошке методе, као и методе практичних активности, а које имају за циљ подстицање студената на перманентан рад и развијање критичког размишљања и решавања сложених проблема у оквиру области учења.  Не постоје предуслови за упис појединих предмета или групе предмета.  На основне академске студије, без полагања пријемног испита може се уписати и студент другог истог или сродног факултета под условом да је: савладао део градива истог или сродног студијског програма; поднео писани захтев за упис најкасније до 25. септембра, текуће године. На предлог Комисије за признавање испита, директор Високе школе академских студија „Доситеј“ доноси решење о испуњености услова за упис, у којем наводи испите и друге студијске обавезе који се признају, обавезе у наставку студија и стечени статус студента. |